SC ลงทุน “FJBKK” ลุยโรงแรม โบรกชี้หนุนกำไรอนาคต เคาะเป้า 4.88 บ.
SC ลงทุน “FJBKK” ลุยโรงแรม โบรกชี้ขยายธุรกิจได้เร็ว พร้อมหนุนกำไรสุทธิอนาคตโตแกร่ง ขณะที่ไตรมาส 3/65 คาดกำไรแตะ 700 ล้านบาท แนะนำ “ซื้อ” ราคาเป้าหมาย 4.88 บาท  
SC ลงทุน “FJBKK” ลุยโรงแรม โบรกชี้ขยายธุรกิจได้เร็ว พร้อมหนุนกำไรสุทธิอนาคตโตแกร่ง ขณะที่ไตรมาส 3/65 คาดกำไรแตะ 700 ล้านบาท แนะนำ “ซื้อ” ราคาเป้าหมาย 4.88 บาท  
4 ต.ค. 2565

ผู้สื่อข่าวรายงานว่า จากกรณีบริษัท เอสซี แอสเสท คอร์ปอเรชั่น จำกัด (มหาชน) หรือ SC ได้พิจารณาและมีมติอนุมัติให้บริษัท เอสซี เอ็กซ์เพดิชั่น จํากัด (SCX) ซึ่งเป็นบริษัทย่อยบริษัทฯ เข้าลงทุนในบริษัท เอฟเจ บีเคเค จํากัด (FJBKK) มีทุนจดทะเบียน 1,420 ล้านบาท โดยการเข้าซื้อหุ้นสามัญจำนวน 142 ล้านหุ้น คิดเป็นสัดส่วนการถือหุ้น 100% โดยมีวัตถุประสงค์การลงทุนเพื่อพัฒนาธุรกิจโรงแรม
ด้าน บริษัทหลักทรัพย์ ฟินันเซีย ไซรัส จำกัด (มหาชน) ระบุว่าจากการได้รับข้อมูลเบื้องต้นจากทางบริษัทพบว่า FJBKK เป็นบริษัทญี่ปุ่นที่พัฒนาโรงแรมในไทยเพียง 1 แห่งที่สุขุมวิท ทั้งนี้ถือว่าเป็นไปตามกลยุทธ์การขยายพอร์ตโรงแรมของบริษัทต่อจากโรงแรมแห่งแรกอย่าง YANH ราชวัตรที่บริษัทลงทุนเองและมีแผนเปิดให้บริการในเดือนธันวาคม 2565 โดยการซื้อกิจการจะสามารถขยายธุรกิจได้เร็วกว่าการลงทุนเองและตอบรับการฟื้นตัวของตลาดท่องเที่ยว ทั้งนี้ยังไม่รวมในประมาณการและอยู่ระหว่างสอบถามข้อมูลเพิ่มเติมจากบริษัท
ขณะที่บริษัทหลักทรัพย์ เอเซีย พลัส จำกัด ระบุว่า สำหรับ SC เข้าซื้อหุ้น 100% จากกลุ่ม FJ BKK บริษัทของญี่ปุ่น มูลค่า 1.42 พันล้านบาท เพื่อลงทุนโรงแรมบนหัวมุมซอยสุขุมวิท 29 จำนวน 323 ห้องพัก ปัจจุบันอยู่ระหว่างก่อสร้าง คาดเปิดปี 2568 และจะใช้เงินลงทุนรวม 2.5 พันล้านบาท สำหรับการลงทุนดังกล่าวเป็นไปตาม Roadmap เพื่อเติบโตระยะยาวทั้งจากอสังหาฯ เพื่อขายและธุรกิจใหม่ หวังเพิ่มสัดส่วนจาก Recurring Income เป็น 20-25% ซึ่งฝ่ายวิจัยยังไม่ได้รวมในประมาณการ คาดยังไม่มีผลอย่างมีนัยฯ ระยะอันใกล้
ทั้งนี้อิง PER 8 เท่า และขยับไปใช้ FV ปี 2566 เท่ากับ 4.88 บาท มี upside 35% แนะนำ “ซื้อ” โดยระยะสั้นมีปัจจัยบวกจากทิศทางกำไรไตรมาส 3/2565 เติบโตทั้งจากงวดเดียวกันของปีก่อน และจากไตรมาสก่อน อยู่ในกรอบ 600-700 ล้านบาท เมื่อเทียบกับไตรมาส 3/2564 อยู่ที่ 545 ล้านบาท และไตรมาส 2/2565 อยู่ที่ 581 ล้านบาท ด้านราคาหุ้นมี PER ซื้อขาย 6.4 เท่าปีนี้ และ 5.9 เท่าปีหน้า รวมถึงคาด Dividend Yield เฉลี่ยกว่า 6% ต่อปี